Jurbarko Naujamiesčio pagrindinė mokykla

Mokytoja Rita Šulinskienė

Matematika. 4 kl. (2015-05-05)

Pamokos tema: Matai ir matavimai

Uždavinys: Remdamiesi pamokoje gauta informacija ir turimomis žiniomis, gebėsite taisyklingai perskaityti ir užrašyti įvairių matavimų rezultatus; dirbdami grupėse ir individualiai teisingai išspręsite bent 4 uždavinius iš 6.

Metodai: „Minčių ežys“, diskusija, IKT demonstravimas, stebėjimas, aiškinimas, darbas grupėse, individualus darbas, interaktyvios užduotys, „Karuselės“ metodas, diferencijavimas ir individualizavimas, sudominimas, integravimas (pasaulio paž.) , „Minčių lietus“.

1. Įvadinė dalis

Intriga: ant suolų grupėms išdalinti „Minčių ežiai“. Užduotis – ant spyglių surašyti kokius matavimo įrankius bei prietaisus mokiniai žino. Grupės pristato, ką parašė. „Minčių ežiai“ sukabinami lentoje.

1. Demonstruojamos skaidrės, kuriose pavaizduoti įvairūs matavimo prietaisai.

Skelbiama pamokos tema: Matai ir matavimai.

ir uždavinys: Remdamiesi pamokoje gauta informacija ir turimomis žiniomis, gebėsite taisyklingai perskaityti ir užrašyti įvairių matavimų rezultatus; dirbdami grupėse ir individualiai teisingai išspręsite bent 4 uždavinius iš 6.

Paaiškinama, kad už aktyvumą, teisingą skaičiavimą, pasiūlytus sprendimus ir teisingai atliktas užduotis pamokoje bus dalinamos spalvotos gėlytės. Tie, kurie surinks 3 gėlytes, bus įvertinami teigiamu komentaru TAMO dienyne.

II. Grupinis darbas: Ant suolų grupėms išdėlioti įvairūs matavimo įrankiai – liniuotės, svarstyklės, laikrodžiai, termometrai. Diskusija: kam šie prietaisai reikalingi, kur naudojami buityje. Kiekviena grupė gauna po skirtingos spalvos voką. Vokuose grupėms skirtingos užduotys: I gr. – išmatuoti nubrėžtų atkarpų ilgius ir nubraižyti kvadratus, kurių kraštinių ilgiai 4 cm, ir 8 cm, palyginti jų perimetrus. II gr. – pasverti du daiktus (obuolį ir vadovėlį) ir palyginti, kuris daiktas ir kiek sunkesnis. III gr. – užrašyti nupieštų laikrodžių rodomas valandas ir palyginti koks yra rodomo laiko skirtumas, IV gr. – parašyti, kokias temperatūras rodo nupiešti termometrai ir apskaičiuoti jų skirtumus.

Atlikę užduotis, grupių mokiniai pristato sprendimus ir atsakymus *(nurodo prietaisą, kuriuo atliekami jų uždavinyje matavimai)*. Aptariami skaičiavimai.

Įsivertina „Šviesoforu“ (*Labai stengiausi, daug padėjau grupei. Dirbau gerai, bet galėjau ir geriau. Daugiau dirbo mano draugai, nei aš*).

1. Toliau demonstruojamos skaidrės, kuriose pavaizduoti 6 su matais ir matavimais susiję uždaviniai *(mokiniai gauna lenteles atsakymams surašyti).* Mokiniai individualiai skaičiuoja ir surašo atsakymus į lentelę. Tada skaidrėse rodomi atsakymai ir mokiniai pasitikrina savo skaičiavimus. Įsivertina „Šviesoforu“ *(kaip sekėsi išspręsti visus 6 uždavinius).*
2. Pedagoginė pertraukėlė *(veda mokiniai).*
3. Diferencijuotos užduotys (vokuose): (*skirtingo sudėtingumo*). Pamokos pabaigoje atliktos užduotys surenkamos patikrinimui.
4. Papildomos užduotys iš „Papildomų užduočių voko“ (*tiems, kurie atlieka greičiau*). Mokiniai turi galimybę individualiai pasirinkti papildomą užduotį, atitinkančią jų gebėjimus.
5. Namų darbų skyrimas – individualizuotos užduotys, kurias vaikai randa vardiniuose vokuose.
6. Apibendrinimas ir vertinimas (grįžtame prie pamokos uždavinio – kaip sekėsi įgyvendinti).

Kaip sekėsi pamokoje? Koks būdas įdomiausias dirbant pamokoje? („Minčių lietus“).

Įsivertinimas interaktyvioje Smart lentoje (trimis spalvomis). Gėlyčių, gautų už teisingus sprendimus ir kt. suskaičiavimas, vertinimai TAMO dienyne.